text: Lars Christiansen klar til kamp 
  11 april 2012 kl. 04.00
  KIF Koldings træner, Peter Bredsdorff-Larsen, mener, at Lars Christiansen er videre efter landsholds-tumult og klar til den vgtige kamp i aften mod Bjerringbro-Silkeborg i aften.
  Efter en hektisk uge med håndboldlandsholdet vender Lars Christiansen onsdag aften tilbage for sin klub, KIF Kolding, når klubben på udebane møder Bjerringbro-Silkeborg i slutspillet.
  KIF Koldings træner, Peter Bredsdorff-Larsen, frygter dog på ingen måde, at den seneste tids offentlige debat om Lars Christiansens landsholdsplads kommer til at påvirke veteranen på klubholdet.
  - Der har været mere virak om Lars Christiansens person, end nogen af os havde intention om, siger Peter Bredsdorff-Larsen, der også er assistent for landsholdets træner, Ulrik Wilbek.
  - Men vi har fået afrundet landsholdskapitlet på fornuftig vis, og nu er Lars og vi andre klar til at tage fat på Kolding, siger han.
  39-årige Lars Christiansen, som kæmper for at komme med i truppen til OL i London, havde en ordveksling i medierne med landstræner Ulrik Wilbek i forbindelse med sidste uges to testkampe mod Tyskland.
  Landstræneren havde fravalgt Lars Christiansen til A-landsholdet til den første kamp i Herning, hvor de danske europamestre skulle fejres.
  Det gjorde Lars Christiansen meget skuffet, men sagen er nu lukket ifølge parterne.
  - Det er en anden situation, og Lars er så professionel, at han kan adskille tingene.
  - Egentlig fornemmer jeg, at Lars er glad for at være tilbage i klubmiljøet og glæder sig til sammen med Kolding at skulle levere nogle gode præstationer i denne uge, siger Peter Bredsdorff-Larsen.
  